Broj: 711-I-1007-M-243/22-02-19

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijana Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marinka Šindilja, direktora - člana Uprave trgovačkog društva Gradska čistoća Drniš d.o.o.,** za davanjem mišljenja Povjerenstva, na 170. sjednici održanoj dana 06. svibnja 2022.g. donosi sljedeće

**MIŠLJENJE**

**Sukladno odredbi članka 17. stavka 2. ZSSI-a obveznik Marinko Šindilj, direktor-član Uprave trgovačkog društva Gradska čistoća Drniš, može istovremeno uz obnašanje navedene dužnosti povremeno i privremeno obavljati poslove u trgovačkom društvu u vlasništvu njegove supruge s time da u navedenom trgovačkom društvu, sukladno članku 18. stavku 1. ZSSI-a, ne može obavljati poslove prokuriste niti člana uprave.**

Obrazloženje

Zahtjev za mišljenjem podnio je obveznik Marinko Šindilj, direktor - član Uprave trgovačkog društva Gradska čistoća Drniš d.o.o. U Povjerenstvu zahtjev je zaprimljen 28. travnja 2022. pod poslovnim brojem 711-U-4516-M-243/22-01-4, povodom kojeg se vodi predmet broj M-243/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Zadru, Stalne službe u Šibeniku, utvrđeno je da je pod brojem MBS: 110046309 upisano trgovačko društvo Gradska čistoća Drniš d.o.o., čiji su suosnivači Grad Drniš, Općina Ružić te Općina Promina, a kao osoba ovlaštena za zastupanje upisan je Marinko Šindilj, kao član uprave i direktor koji društvo zastupa samostalno i pojedinačno. Slijedom navedenog, povodom obnašanja navedene dužnosti Marinko Šindilj obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je kao prokurista evidentiran u trgovačkom društvu u vlasništvu njegove supruge i to samo radi onih situacija u kojima njegova supruga ne bi sama mogla potpisivati upravljačke odluke. Obveznik navodi kako se njezino društvo bavi sasvim drugačijom djelatnošću u odnosu na trgovačko društvo Gradska čistoća Drniš d.o.o. te da je njezina tvrtka jedino obveznik odvoza komunalnog otpada koji plaća odvoz sukladno kriterijima koji vrijede za sve obveznike. Nadalje, obveznik navodi kako za pomaganje u navedenom trgovačkom društvu ne prima nikakvu naknadu, već da isto obavlja tijekom slobodnog vremena u kojem pomaže obiteljskoj tvrtki. Obveznik postavlja upit nalazi li se u sukobu interesa.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, te da obavljaju poslove upravljanja u poslovnim subjektom, neovisno o tome radi li se o trgovačkom društvu u vlasništvu tijela javne vlasti ili privatne osobe.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

U pogledu zabrane obavljanja funkcije člana uprave trgovačkog društva, odredba članka 18. stavka 1. ZSSI-a je izričita, dok se obavljanje funkcije prokure izričito ne navodi.

Međutim, člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22.) propisano je da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. Zakona o trgovačkim društvima propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

Stoga, s obzirom na ovlasti koje proizlaze iz prokure, sukladno Zakonu o trgovačkim društvima, Povjerenstvo tumači da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom, u smislu članka 18. stavka 1. ZSSI-a te stoga obveznici za vrijeme obnašanja dužnosti ne mogu biti prokuristi u trgovačkim društvima.

Stoga, Povjerenstvo ističe kako obveznik Marinko Šindilj može u slučaju spriječenosti supruge, kao i u ostalim povremenim i privremenim situacijama obavljati poslove unutar trgovačkog društva u vlasništvu njegove supruge te za to stjecati naknadu, međutim, navedeni poslovi ne smiju biti poslovi upravljanja, odnosno poslovi prokuriste ili člana uprave, budući da bi takvo postupanje bilo protivno članku 18. stavku 1. ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marinko Šindilj, elektronička dostava
2. Objava na internetskoj stranici Povjerenstva
3. Pismohrana